Pa, seun sterf saam; geliefde hondjie vermis ná ongeluk | Maroela Media
Allie Buitendag en sy hondjie, Chappies.
'n Pa en seun van Marble Hall in Limpopo is Woensdag saam in 'n ongeluk dood toe hul bakkie naby dié dorp 'n fietsryer getref en omgeslaan het.
Verskeie ander mense het in die ongeluk gesterf wat ook Alberts Buitendag (60) en sy seun, Allie (26), se lewe geëis het. Die Buitendags was besproeiingskontrakteurs van die omgewing. Hulle was Woensdag omstreeks 18:00 van 'n klant op pad huis toe, toe die ongeluk op die Arabie-damwalpad gebeur het.
Alberts het op die toneel gesterf en sy seun kort daarna.
"Vanoggend het ek vir die Here gevra: 'Here, hoekom al twee? Hoekom los jy nie net een vir my nie?' Maar hulle sou nie sonder mekaar kon klaarkom nie," het Zelda Buitendag, Alberts se vrou, gesê.
"Hulle was groot, geliefd. Almal het respek vir hulle gehad. Alberts en Allie was die soort mense wat, as daar nood is, áltyd gehelp het," het Zelda gesê.
Allie en sy verloofde, Bernice Muller, se hondjie, Chappies, was ook tydens die ongeluk in die bakkie. Chappies, 'n Jack Russell-hond, is sedertdien skoonveld. Sy is al redelik oud.
Benewens die enorme verlies vir die families, is Chappies een van hul laaste blywende herinneringe aan veral Allie.
"Bernice en Allie is al twee jaar lank bymekaar. Dit gaan nie goed met haar nie. Hulle was só lief vir mekaar. En vir daai hondjie.
"Ons is desperaat. Hulle was so lief vir daai hond, en sy vir hulle," het Lindie Byleveld, Bernice se ma, gesê.
Chappies word na die ongeluk steeds vermis
Byleveld het gesê hulle het die ongelukstoneel agterna gefynkam, gesoek vir spore, bloed, enigiets. "Chappies het vermoedelik uit die bakkie geskiet tydens die ongeluk. Sy het dalk geskrik en begin hardloop."
Die families het intussen pamflette versprei waarin mense gevra word om hulle te nader as hulle Chappies dalk iewers opmerk. 'n Beloning vir haar veilige terugkeer is ook uitgeloof.
"Sy het nie 'n bandjie aangehad nie. Sy het bome geklim soos 'n kat; ons was bang sy hang haarself op," het Byleveld gesê.
'n Roudiens vir Alberts en Allie word Dinsdag om 11:00 op die familie se plaas net buite Marble Hall gehou.
Wat 'n hartseer berig! Ons bid vir vertroosting en bystand van Bo
Ag jinne tog. Mevrou ek kan nie dink hoe jy diè verlies gaan verwerk nie. Sterkte vir jou en die verloofde. Hoop julle kry die ou hondjie, groot asb tog Here.
Mag die Vader al die geliefdes deur die tragedie dra. Glo die honjie sal gevind word en terugbesorg word. Wees sterk en my gebede is met julle almal.